คณะผู้แทนสหภาพยุโรป ขอบคุณบทบาทไทยขยายความร่วมมืออาเซียน แก้ปัญหาประมงผิดกฎหมาย ( IUU )
พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหมให้การต้อนรับ นาย Joao Aguiar Machado ( จูเอา อะเกียอา มาชาโด ) ปลัดกระทรวงกิจการทางทะเลและประมงแห่งคณะกรรมาธิการยุโรป และคณะผู้แทนสหภาพยุโรป ณ ศาลาว่าการกลาโหม         นาย Joao Aguiar Machado ได้กล่าวขอบคุณประเทศไทยถึงความมุ่งมั่นในความร่วมมือแก้ปัญหาการทำประมงผิดกฎหมาย ( IUU ) ที่ผ่านมา พร้อมชื่นชมบทบาทนำที่เข้มแข็งของไทยผลักดันแก้ปัญหาดังกล่าวในภูมิภาคในโอกาสที่ไทยเป็นเจ้าภาพอาเซียน โดยคณะผู้แทนสหภาพยุโรป มีกำหนดการเข้าร่วมประชุมอาเซียนว่าด้วยการต่อต้านการทำประมงผิดกฎหมาย ระหว่าง 3-4 เมษายนนี้ พร้อมกันนี้ ยังได้หารือร่วมกันถึงการเพิ่มพูนความร่วมมือระหว่างกัน เพื่อรับมือกับความท้าทายในการแก้ปัญหา IUU ในอนาคต โดยเฉพาะความต่อเนื่องในการดำรงประสิทธิภาพการบังคับใช้กฎหมายนอกน่านน้ำไทย ซึ่งสหภาพยุโรปพร้อมทำหน้าที่เป็นหุ้นส่วน และสนับสนุนการขับเคลื่อนของไทยในการผลักดันแก้ปัญหาร่วมกันในภูมิภาคอาเซียน        ขณะที่ พล.อ.ประวิตร ได้กล่าวขอบคุณคณะผู้แทนสหภาพยุโรป ที่สนับสนุนไทยการแก้ปัญหา IUU ที่ผ่านมา เป็นผลให้การทำประมงของไทยสามารถยกระดับสู่ความเป็นสากล ซึ่งตลอด 4 ปีที่ผ่านมา ไทยได้ปฏิรูปการประมง IUU โดยกำหนดเป็นวาระแห่งชาติ และมีนโยบายก้าวเข้าสู่การเป็น IUU - Free Thailand โดยต้องการจัดระเบียบและพัฒนาระบบการทำประมงของไทยให้เป็นที่ยอมรับของนานาชาติ มุ่งเน้นการมีและใช้ทรัพยากรทางทะเลอย่างยั่งยืน และเป็นไปตามหลักกฎหมายสากล ส่วนมิติในประเทศ ถือเป็นความท้าทายร่วมกันของภาครัฐและภาคการประมงของไทย ที่ต้องปรับเปลี่ยน เรียนรู้และทำความเข้าใจไปด้วยกัน เพื่อเฝ้าระวังและยกระดับการทำประมงสู่ความเป็นสากลและยั่งยืนต่อไป         สำหรับมิติต่างประเทศ ไทยพร้อมสนับสนุนและแลกเปลี่ยนประสบการณ์กับอาเซียน ภายใต้กรอบการประชุมรัฐมนตรีกลาโหมอาเซียน เพื่อขับเคลื่อนแก้ปัญหา IUU ในภูมิภาคไปด้วยกัน และพร้อมเพิ่มพูนความร่วมมือกับคณะผู้แทนสหภาพยุโรป ในการเสริมสร้างพัฒนาการแก้ปัญหาการทำประมงผิดกฎหมาย IUU ร่วมกันอย่างใกล้ชิดอย่างต่อเนื่อง